Det ble avholdt styremøter nr. 04-15 i Momarken-selskapene 30-04 på selskapets kontor. Samtlige styremedlemmer var til stede. Fra administrasjonen deltok daglig leder Knut Ekhaugen.

Driftsselskapet.

Referatet fra forrige møte ble enstemmig godkjent uten merknader.

Administrasjonens orientering.

Det ble orientert om følgende saker:

* Omsetningsrapport pr uke 17.
* Terminliste 2016. Styret ba administrasjonen gjøre en ny vurdering av muligheten for å arrangere våre to påsketrav selv om Unionskampen 2016 kommer på palmelørdag.
* Vi har tatt opp med Åby og ST muligheten av at vinneren av Steinlagers Æresløp får wild-card med startplikt i Olympiatravets finale. Så langt, positive signaler.
* Konkurranse mellom travbanene om å øke prosenten startende i banenes region.
* Møte i Drammen 27-04 hvor styreleder og daglig leder deltok.

For øvrig ble orienteringen tatt til etterretning.

Regnskapsrapport pr mars.

Forhåndsutsendt rapport ble kommentert av daglig leder. Rapporten med kommentarer ble tatt til etterretning.

Prosjekt Banedrift ( PB).

Det var forhåndsannonsert at framtidig banestruktur skulle legges fram på Vårkonferansen på Gardermoen 25-04. Da dette møtet ble avlyst, har PB informert om at det i løpet av kort tid vil bli innkalt til eget møte om banestruktur.

Evaluering Unionskampen.

Det var utarbeidet et detaljert evalueringsnotat med tallfesting av omsetningstall m.v. jevnført med fjoråret. Notatet var sendt NR og DNT for utfyllende kommentarer. Tilbakemeldingen som vi mottok fra begge var at årets arrangement var strålende utført.

Styret hadde gjennomgang av notatet avsnitt for avsnitt og kommenterte mulige forbedringsområder.

Eventuelt.

Nye åpningstider løpsbane. Siden nyordningen bare har fungert en måneds tid, var det enighet om at den burde få 2-3 måneder til før den vurderes.

ØT har ønske om å arrangere Travgalla i 2016, gjerne i samarbeide med Momarken. Styreleder mente arrangementet burde være i regi av ØT.